ສະພາກຣີສ ລົງຄະແນນ ຮອບ 2 ຮັບເອົາແຜນການ ມັດທະຍັດ (ເບິ່ງວີດີໂອ)
ສະພາແຫ່ງຊາດກຣີສ ກຽມລົງຄະແນນຮອບ 2 ຮັບຜ່ານ ແຜນການມັດທະຍັດ ຂັ້ນສຸດທ້າຍ
ຕຳຫຼວດກຣີສໄດ້ປະທະກັນອີກໃນວັນພະຫັດມື້ນີ້ ກັບພວກປະທ້ວງຢູ່ນອກຫໍສະພາແຫ່ງຊາດ ກ່ອນການລົງຄະແນນສຽງເພື່ອໃຫ້ການອະນຸມັດຂັ້ນສຸດທ້າຍຕໍ່ຮ່າງກົດໝາຍປະຢັດມັດທະຍັດ ນັ້ນ ໃນມື້ວານນີ້ສະພາແຫ່ງຊາດຂອງກຣີສ ໄດ້ຮັບຮອງເອົາບາດກ້າວຂັ້ນທຳອິດ ກ່ຽວກັບມາດຕະ ການປະຢັດມັດທະຍັດໃນຂອບເຂດທີ່ກວ້າງຂວາງແນໃສ່ເພື່ອໃຫ້ນາໆຊາດໃຫ້ການຊ່ອຍເຫຼືອ ທາງດ້ານການເງິນແກ່ກຣິສ ທີ່ເປັນໜີ້ຢ່າງໜັກໃນເວລານີ້ ການລົງຄະແນນສຽງຂອງສະພາແຫ່ງຊາດໃນວັນພະຫັດມື້ນີ້ ແມ່ນມີຄວາມຈຳເປັນເພື່ອຈັດຕັ້ງ ປະຕິບັດແຜນການ ທີ່ໄດ້ມີການຮັບຮອງເອົາໃນມື້ວານນີ້ ເປັນທີ່ຄາດກັນວ່າການລົງຄະແນນ ສຽງຈະມີຂຶ້ນໃນຕອນບ່າຍຂອງມື້ນີ້ ຕາມເວລາໃນທ້ອງຖິ່ນ ມື້ວານນີ້ສະພາໄດ້ຮັບຜ່ານແຜນການມູນຄ່າ 40 ພັນລ້ານຂອງນາຍົກລັດຖະມົນຕີສັງກັດພັກ ສັງຄົມນິຍົມຂອງກຣີສທ່ານ George Papandreou ທີ່ຈະຂຶ້ນພາສີ ຕັດການໃຊ້ຈ່າຍແລະ ຂາຍຊັບສິນຂອງຫຼວງ ແຜນການທີ່ວ່ານີ້ ໄດ້ມີການຮັບຮອງ ເອົາດ້ວຍຄະແນນສຽງລື່ນກັນ ຫຼາຍກວ່າທີ່ໄດ້ຄາດຄິດໄວ້ ຄື 155 ຕໍ່ 138 ບັນດາສະມາຊິກສະພາແຫ່ງຊາດໄດ້ລົງຄະແນນສຽງຮັບຮອງເອົາຮ່າງກົດໝາຍດັ່ງກ່າວໃນຂະ ນະທີ່ພວກປະທ້ວງແກວ່ງກ້ອນຫີນຈຳນວນຫຼາຍພັນຄົນ ທີ່ຄັດຄ້ານຕໍ່ຮ່າງກົດໝາຍສະບັບນີ້ ປະທະກັນກັບຕຳຫຼວດເປັນມື້ທີ 2 ຢູ່ຕາມຫົນທາງນອກຫໍສະພາແຫ່ງຊາດໃນເຂດໃຈກາງນະ ຄອນຫຼວງເອເທັນ ຕຳຫຼວດໄດ້ຍິງລະເບີດນໍ້າຕາເຂົ້າໃສ່ພວກປະທ້ວງ ແລະຈະຕຸລັດຢູ່ນອກ ຕຶກຫໍສະພາແຫ່ງຊາດແມ່ນເຕັມໄປດ້ວຍຄວັນສີຂາວ ຂອງລະເບີດດັ່ງກ່າວ ການຮັບຜ່ານແຜນການປະຢັດມັດທະຍັດທີ່ວ່ານີ້ ຈະເຮັດໃຫ້ກຣີສ ຫຍັບເຂົ້າໃກ້ຫຼາຍຂຶ້ນໃນ ການທີ່ຈະໄດ້ຮັບເງິນ 17 ພັນລ້ານໂດລາຂອງເງິນຊ່ອຍເຫຼືອຈໍານວນ 156 ພັນລ້ານໂດລາ ທີ່ອົງການກອງທຶນສາກົນ IMF ແລະສະຫະພາບຢູໂຣບ ໄດ້ຮັບປາກໄວ້ວ່າຈະມອບໃຫ້ໃນ ປີກາຍນີ້ ຖ້າປາດສະຈາກການຮັບຜ່ານເອົາຮ່າງກົດໝາຍນີ້ແລ້ວ ກໍມີທ່າທາງວ່າກຣີສຈະບໍ່ ສາມາດປະຕິບັດຕາມພັນທະໃນການຊໍາລະໜີ້ສິນຕ່າງປະເທດຂອງຕົນໄດ້ເລີ່ມແຕ່ເດືອນໜ້າ ນີ້ໄປ ຊຶ່ງອາດສາມາດຍັງຜົນໃຫ້ເກີດຄວາມຫາຍະນະຕໍ່ຢູໂຣບ ແລະຕະຫຼາດການເງິນຂອງ ໂລກໄດ້